Katoovaisuus
Miss’ on sini-vuokkonen,
 Vuokko viidakossa,
 Kaunis oli hymy sen
 Aamun auringossa?
 Poika! kevät poissa on:
 Vuokko on jo tuoksuton.

 Miss’ on puna ruusu, oi,
 Ruusu ihanainen,
 Tuoksuaan mi meille loi,
 Hymyin hohtavainen.
 Poika! Kesä poissa on:
 Ruusu jo on tuoksuton.

 Missä sulo neito on,
 Kukkaa kaunihimpi?
 Muille maille maltiton
 Lähtenyt on impi.
 Kesän kukat kuoli pois,
 Kuinkas neito jäänyt ois?

 Miss’ on nuori laulaja,
 Joka äsken vielä
 Neitoin kisatarhassa
 Lauloi ilomiellä?
 Neidot, neidot itkekää:
 Haudassa hän lepäjää!

J[ohan]. F[ridolf]. H[a]–g[for]–s.

Lähde: Ilmarinen 31.5.1876.

Anonyymi
Johan Fridolf Hagfors
Runot
Ilmarinen
1876